Alfonsas Čepauskas

Alfonsas Čepauskas (g. 1929 m. kovo 18 d. Gedgaudiškėje, Skaudvilės valsčiuje) – Lietuvos dailininkas grafikas, keliautojas, žurnalistas.

 Biografija 
1962 m. baigė Kauno S.Žuko taikomosios dailės technikumo (dabar Kauno kolegija  J. Vienožinskio meno fakultetas) Poligrafijos skyrių.

Nuo 1962 m. žurnalo „Mokslas ir technika“ meninis redaktorius, 1973–1989 m. žurnalo „Mūsų sodai“ meninis redaktorius. Nuo 1978 m. kartu ir žurnalo „Statyba ir architektūra“ dailininkas. Sukūrė ir paskelbė kelis šimtus iliustracijų žurnaluose, iliustravo rašytojų kūrinių. Sukūrė per 1200 ekslibrisų, apie 300 estampų, keliasdešimt skaitlingų grafikos ciklų Lietuvos istorinėmis temomis: „Karšuvos poringė“, „Trapėnų kronikos“, „Išlikimo kelias“, „Lizdeika“, „Karšuvos mitas“ ir daugelį kitų atspindinčius individo būties, veiklos įprasminimo filosofinius pamąstymus: „Būties ženklai“, „Žemiškos interpretacijos“, „Gyvenimiškos atodangos“, „Genokavitacija“, „Troškimų saugykla“, „Siluetai“, „Simbiozė“ ir kt. Sukūrė plakatų, tapybos, asambliažų, fotokoliažų, instaliacijų, kamerinių medžio skulptūrų, mažosios metalo plastikos skulptūrėlių. Dalyvavo daugelyje užsienio šalių tarptautinių parodų. Surengė 55 asmenines ekslibrisų ir grafikos parodas Lietuvoje ir užsienyje. Tarptautiniuose konkursuose pelnė per penkiasdešimt įvairių apdovanojimų. Dvidešimt metų vadovaudamas „Lietuvos ekslibrisininkų“ klubui surengė apie šimtą vietinių ir tarptautinių parodų: „Vilnius-metropolis Lituanie“, „Gediminui-650“, "Sakralinis ekslibrisas", „Catechismus-450“, „Lietuvos mokyklai-600“, „Baltijos kelias '89“, „M. K. Čiurlioniui-125“, "Žalgiriui-600", „1863 sukilimas“,„M. K.Oginskiui-250“ ir daugelį kitų bei kitokių renginių. Sudarė keliasdešimt parodų katalogų, bibliografinių leidinių, publikavo straipsnius apie parodas, konkursus, kūrybą Lietuvos ir užsienio leidiniuose. 

Skaudvilėje (Tauragės r.) atidaryta nuolatinė "Alfonso Čepausko dailės galerija", kurioje eksponuojama apie 550 meno kūrinių, autorinių ir kitokių leidinių.

Lietuvos žurnalistų sąjungos, Lietuvos dailininkų sąjungos ir Meno kūrėjų asociacijos narys.  Lietuvos ekslibrisininkų klubo Garbės prezidentas, Tauragės garbės pilietis.

Organizavo pirmąsias sportinio turizmo didžiausio sudėtingumo keliones motociklais, 1975 m. vadovavo keliautojams, kurie pirmieji įveikė Kyzylkumų, Karakumų dykumas motociklais maršrutu Dušanbė-Samarkandas-Učkudukas-Chiva-Ašchabadas. Sukūrė apie keliones tapybos ciklą "Dykumose ir oazėse", fotokoliažų ciklą "Kelionių miražai", Išleido šešias knygutes "Septintasis malonumas: kelionės motociklu"

 Sportiniai pasiekimai 
 Sporto meistras. 
 6 kartus Lietuvos motociklų turizmo čempionas: Pamyras – 1969 m., Sibiras – 1970 m., Vidurinė Azija – 1971 m., 1975 m., Tian Šanis – 1972 m.), Tolimieji Rytai – 1982 m.
 3 kartus SSRS motociklų turizmo čempionas: Vidurinė Azija – 1971 m., 1975 m., 1980 m.

 Bibliografija 
 Ekslibriso monogramos, 1989 m.
 Ekslibriso plakatas, 1990 m.
 Vilnius – metropolis Lituaniae, 1989 m.
 Gediminui – 650 m., 1991 m.
 Sakralinis ekslibrisas, Ekslibrisas Šventajam Tėvui 1993 m.
 Daina, muzika, šokis 1994 m.
 Catechizmus – 450 m. 1996 m.
 101 ekslibrisas. Lietuvos dailininkų sąjunga. Lietuvos ekslibrisininkų klubas. – Vilnius, 1999 m.
 Kaip sukurti ekslibrisą: grafikos technikos. – Vilnius: Vilniaus dailės akademijos leidykla, 2007. – ISBN 978-9955-624-94-3
 Alfonsas Čepauskas: būties ženklai: grafika, tapyba, asambliažas, skulptūra. – Vilnius: Ars longa, 2009. – 84 p.: iliustr. – ISBN 978-9955-9590-6-9
 Ekslibrisai Žalgirio pergalei. -- Vilnius: Nacionalinė žurnalistų kūrėjų asociacija. 2011. -- 84 p.: iliustr. -- ISBN 978-609-9532-0-7
 1863 sukilimas. Vilnius: Ars longa,2013. -- 84 p. iliustr. -- ISBN 978-9955-9590-8-3
 Alfonsas Čepauskas: kūryba ir kita pusė. Vilnius: Ars longa, 2o14. -- 112 p.: iliustr. -- ISBN 978-9955-9590-9-0
 Mykolas Kleopas Oginskis--250. -- Vilnius: Ars longa. 2015. -- 96 p.: iliustr. -- ISBN 978-9955-9590-8-3

 Šaltiniai 
3.  Kas yra kas Lietuvoje -- Kaunas: "Kas yra kas Lietuvoje" leidykla, 2009. --  498 psl

Kategorija:Lietuvos grafikai
Kategorija:Lietuvos ekslibrisų kūrėjai
Kategorija:Lietuvos keliautojai
Kategorija:Lietuvos sporto turistai
Kategorija:Lietuvos motociklų sporto turistai
Kategorija:Tauragės garbės piliečiai